**Osobitná časť**

**K Čl. I**

Týmto novým ustanovením § 68a zákona o poisťovníctve sa upravuje povinnosť poisťovne, poisťovne z iného členského štátu a pobočky zahraničnej poisťovne odviesť zákonom ustanovené percento z prijatého poistného z poistenia uvedeného v prílohe č. 1 časti A (poistné odvetvia neživotného poistenia s výnimkou povinne zmluvného poistenia zodpovednosti za škodu spôsobenú prevádzkou motorového vozidla) z činnosti vykonávanej na území Slovenskej republiky.

Finančné prostriedky budú uvedené subjekty povinné odviesť do konca kalendárneho mesiaca, nasledujúcom po danom kalendárnom štvrťroku a to na osobitný príjmový účet Daňového úradu pre vybrané daňové subjekty. Poisťovňa, poisťovňa z iného členského štátu a pobočka zahraničnej poisťovne odvedenie časti poistného budú povinné písomne oznámiť Daňovému úradu pre vybrané daňové subjekty najneskôr do troch pracovných dní od vykonania odvodu a zároveň sa stanovuje povinnosť pre tieto subjekty predložiť Daňovému úradu pre vybrané daňové subjekty preukazujúce položky vstupujúce do výpočtu základu pre odvod poistného. Kontrolu správnosti odvodu časti poistného a ukladanie sankcií bude vykonávať Daňový úrad pre vybrané daňové subjekty podľa daňového poriadku. Ustanovuje sa, že výnosy z odvodu časti poistného podľa § 68a ods. 1 budú príjmom štátneho rozpočtu Slovenskej republiky.

**K Čl. II**

Týmto ustanovením sa rozširuje rozsah, na ktorý sa tento zákon vzťahuje o odvod časti poistného podľa § 68a ods. 4 zákona č. 39/2015 Z. z. o poisťovníctve a o zmene a doplnení niektorých zákonov v znení zákona č. ..../2016 Z. z.

**K Čl. III**

Navrhuje sa účinnosť zákona 1. januára 2017.

Schválené vládou Slovenskej republiky dňa 21. septembra 2016.

 **Robert F i c o, v. r.**

predseda vlády

Slovenskej republiky

 **Peter K a ž i m í r, v. r.**

minister financií

Slovenskej republiky